Endnu en dansker er smittet med coronavirus. Dermed er der nu konstateret fire tilfælde af coronavirus i Danmark.

Ifølge Styrelsen for Patientsikkerhed er personen en tæt kontakt til den anden dansker, der blev syg med COVID-19, og er derfor allerede i hjemmekarantæne.

- Vi har allerede foretaget smitteopsporingen, og kontakterne er informeret, siger direktør i Styrelsen for Patientsikkerhed Anne-Marie Vangsted i en pressemeddelselse.

Mistanke om smitte? Hvis man tror, man er smittet, skal man ringe til sin praktiserende læge, lægevagten eller sin regions akuttelefon for at få vejledning.

Man skal ikke møde op hos læge eller klinik, da man på den måde udsætter andre for smitterisiko.

Yderligere information kan ligeledes findes på Sundhedsstyrelsen og Lægemiddelstyrelsens hjemmesider.

Myndighedernes corona-hotline kan kontaktes med generelle spørgsmål om coronavirus på 70200233.

Den danske mand, der fredag eftermiddag blev konstateret smittet med coronavirus, gik ifølge Sundhedsstyrelsen med symptomer i ni dage, før han kontaktede egen læge.

Læs også : Ny coronapatient har kunnet smitte andre i over en uge

Den smittede kom ifølge Sundhedsstyrelsen hjem fra skiferie i Norditalien i midten af februar og blev syg med hoste og feber tre dage efter sin hjemkomst.

Styrelsen for Patientsikkerhed understreger i pressemeddelelsen, at det er vigtigt, at man ringer til egen læge eller lægevagten, hvis man inden for de sidste 14 dage har været i områder med udbredt transmission af COVID-19 og har fået symptomer som feber, hoste eller åndenød eller har været i tæt kontakt med en person, der er mistænkt eller har fået påvist sygdommen og har de samme symptomer.